text: Kæmpe ølfest i Hornsyld
  24 marts 2012 kl. 14.34
  For andet år i træk inviterer Hornsyld på øl, tyrolermusik og wienerschnitzel. Igen i år blev billetterne revet væk.
  Efter i mange år at have arrangeret traditionelle halfester, måtte folkene i festudvalget i Hornsyld Idrætsforening erkende at deltagerantallet dalede.
  Der måtte tænkes nyt, og man skelede til Brørup, hvor de havde haft succes med at holde en kopi af den berømte Oktober-fest.
  Til premieren i Hornsyld sidste år, blev de 570 billetter lynhurtigt udsolgt, og festen blev en stor succes.
  Så stor, at den i år er udvidet til at kunne rumme 721 gæster. Igen var der rift om billetterne og der er endda folk skrevet op til billetter,
  hvis der skulle komme afbud.
  
  Hornsyld Stathalle
  Ølfesten bliver holdt i Hornsyld Idrætscenter, der i aftenens anledning er grundigt pyntet op og omdøbt til Hornsyld Stathalle.
  De festglade borgere møder i stor stil op udklædt i tyrolertøj.
  Dørene åbner kl.16.30 og selve festen går i gang kl.18. Først med spisning med wienerschnitzel på menuen, så med levende musik og ikke mindst masser af
  øl natten lang.
  